SL Uradni list Evropske unije C 223/10

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 223/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„MOJAMA DE BARBATE“

EU št.: ES-PGI-0005-01210 – 10.03.2014

ZOP ( ) ZGO ( X )

1. Ime

„Mojama de Barbate“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Mojama de Barbate“ je pripravljena iz najboljšega dela tuna, imenovanega „ledveni del“, in sicer iz obeh zgornjih in obeh spodnjih četrtin, ki se jih med postopkom zorenja začini in suši na zraku ali v namensko opremljenih tunelih.

„Mojama de Barbate“ se razvršča v dve kategoriji, „Extra“ in „Primera“.

V kategorijo „Extra“ se uvršča mojama, ki se pridobiva iz notranjega dela ledij, ki je v stiku s tunovo hrbtenico in je manj mastna.

V kategorijo „Primera“ se uvršča mojama, ki se pridobiva iz dela ledij, ki se neposredno dotika dela, namenjenega za kategorijo „Extra“, in ima višjo vsebnost maščobe.

Po zunanjem videzu je „Mojama de Barbate“ temno rjave barve, ta pa je izrazitejša pri proizvodu kategorije „Primera“ kot pri proizvodu kategorije „Extra“. Pri razrezu se pokažejo žilice, značilne za ledveni del tuna; notranjost je različnih odtenkov granatne barve s temnejšimi robovi. Tekstura je čvrsta, gladka in rahlo vlaknasta z vonjem in okusom po modrih ribah.

Vsebnost soli je med 3 % in 9 %, relativna vlažnost pa med 35 % in 45 %.

„Mojama de Barbate“ je vakuumsko pakirana v prozornem plastičnem ovitku, ustrezno označena, razrezana na koščke ali rezine različne teže, v oljčnem ali sončničnem olju. Lahko je tudi v steklenih kozarcih, narezana na rezine, v oljčnem ali sončničnem olju.

3.3 Krma (samo za proizvode živalskega izvora) in surovine (samo za predelane proizvode)

„Mojama de Barbate“ je pripravljena iz ledvenih delov tuna vrste Thunnus albacares, ki je v trgovini znana pod imenom rumenoplavuti tun, in vrste Thunnus thynnus, ki je v trgovini znana pod imenom navadni tun oziroma modroplavuti tun, z živo težo več kot 200 kg. Območje izvora surovine za proizvod „Mojama de Barbate“ ni omejeno, vendar se pripravlja izključno iz divjega tuna.

3.4 Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju se izvajajo naslednje dejavnosti: umivanje tuna, razrez (ki se tradicionalno imenuje „ronqueo“), umivanje različnih razrezanih kosov, soljenje, umivanje do želene stopnje slanosti, stiskanje, zorenje s sušenjem ledvenih delov, lupljenje in sortiranje pred pakiranjem.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

„Mojama de Barbate“ je treba zapakirati v podjetju samem, da se ohranijo fizikalno-kemijske in organoleptične lastnosti, nastale ob koncu postopka, zlasti vsebnost soli in relativna vlažnost.

3.6 Posebna pravila za označevanje proizvoda, za katerega se uporablja registrirano ime

Na nalepkah posameznih podjetij, ki trgujejo s proizvodom „Mojama de Barbate“ z zaščiteno geografsko označbo, mora biti obvezno z vidnimi črkami napisano „Mojama de Barbate“ in naveden logotip ZGO Evropske unije. Na nalepki je treba obvezno uporabiti tudi simbol zaščitene geografske označbe, ki je prikazan spodaj.

4. Jedrnata opredelitev geografskega območja

Območje proizvodnje sestavljata občini Barbate in Vejer de la Frontera, ki se nahajata v pokrajini Cadiz.

5. Povezava z geografskim območjem

„Mojama de Barbate“ na domačem trgu velja za prefinjen proizvod, za katerega so značilni skrbna priprava, visoka cena in izbrano uživanje. Najdemo ga v različnih krajih Španije v specializiranih trgovinah z značilnimi gastronomskimi specialitetami in v restavracijah.

Povezava med geografskim območjem in imenom „Mojama de Barbate“ temelji na ugledu in slovesu tega proizvoda, ki izhajata iz tradicije soljenja na tem območju, kjer je ribolov na tuna še vedno živ ter se izkušnje in znanje o tradicionalni pripravi proizvoda prenašajo iz roda v rod.

Ribolov in soljenje tuna imata na celotni obali Cadiškega zaliva dolgo tradicijo. Ta tradicija izhaja iz časa Feničanov in Tartešanov, ki so prvotne prebivalce območja naučili ribolovnih tehnik. V zapiskih najdemo omembe labirintov mrež, ki so se že v tem obdobju uporabljali za ribolov na tune.

Pozneje so Arabci izboljšali izdelavo mrež in uvedli ribolov na tune s pomočjo pasti (v španskem jeziku „almadraba“; izhaja iz izraza v andaluzijski arabščini „almadrába“, ki pomeni „kraj, kjer udarimo ali se borimo“), ki je postal tradicionalen. Ta past je labirint mrež, ki se postavijo blizu obale, in sicer na pot drstitvene selitve tunov med Atlantskim oceanom in Sredozemskim morjem.

Številni klasični avtorji že skoraj deset stoletij pričajo o ribolovu na tune v morski ožini ter o številčnosti in velikosti tunov s tega območja. Podrobno opisujejo ulov tunov v omenjenih labirintih in trgovanje z njimi po celotnem Sredozemlju, pri čemer izpostavljajo njihovo visoko hranilno in gastronomsko vrednost.

Soljenje in predelava rib sta bila močno razvita že v rimski Betiki. Ljudstva, ki so se pozneje ustalila na jugu Španije, so razvila in okrepila ribolovno industrijo, ki se je s svojimi značilnimi tradicionalnimi postopki ohranila vse do danes.

Na geografskem območju, kjer pripravljajo proizvod „Mojama de Barbate“, še vedno obstaja tradicionalna predelava. Organizirane so prireditve, namenjene hotelskemu sektorju, ljubiteljem ali širši javnosti, kot je gastronomski teden tuna, ki poteka na pobudo občine Barbate in med katerim podjetniki s področja gastronomije izvajajo kuharske predstavitve oziroma „showcookings“. Na teh predstavitvah lahko poskusimo tradicionalne jedi, ki so pripravljene iz navadnega tuna in so sestavni del gastronomske ponudbe s tega območja cadiške obale. Ob tej priložnosti potekajo tudi druge dejavnosti, na primer kuharsko tekmovanje oziroma tekmovanje za pripravo najboljše „tape“, kjer je nagrajen najboljši prigrizek, pripravljen iz navadnega tuna.

Mojama je najpomembnejša nasoljena jed, pripravljena iz tuna. Proizvodnjo tega proizvoda z izključno tradicionalnimi postopki so razvila družinska podjetja, tj. majhna in srednja podjetja, ki jih vodijo njihovi ustanovitelji ali potomci ustanoviteljev. Zato so se ohranile najstarejše tradicionalne tehnike priprave, pri čemer je edina novost uvedba sredstev za izboljšanje prehranske varnosti in nadzora celotnega postopka, da bi se povečala kakovost.

Za pripravo tega proizvoda so v celotnem postopku potrebni znanje in izkušnje, naj gre za rezanje ribe, odstranitev ledvenega dela, ki služi za pripravo proizvoda „Mojama de Barbate“, rezanje mesa na ustreznih mestih, fazo soljenja, pri kateri je treba poznati želeno stopnjo slanosti, poznejše umivanje, ki mora biti nadzorovano, da se iz ledvenega dela odstrani odvečna (in samo odvečna) sol, ali za sušenje, ki zaradi mikroklime na tem območju poteka naravno pod najboljšimi pogoji oziroma v namenskih tunelih.

Številni sklici na objave pričajo o slovesu tega proizvoda na področju gastronomije. Omenimo lahko „Inventario Español de Productos Tradicionales“ (Španski popis tradicionalnih proizvodov) iz leta 1996, ki ga je sestavilo ministrstvo za kmetijstvo, ribištvo in prehrano, državni vladni organ, ter raziskovalno delo, ki ga je objavila Fundación Unicaja, „Catalogación y Caracterización de los Productos Típicos Agroalimentarios de Andalucía“ (Katalogizacija in karakterizacija agroživilskih proizvodov, značilnih za Andaluzijo), zvezek II, objavljeno leta 2006, v katerem je mojama označena kot tradicionalen andaluzijski proizvod, ki se proizvaja predvsem v mestu Barbate (Cadiz) in v občini Isla Cristina (Huelva).

Nacionalni dnevnik El País je 30. avgusta 2009 objavil reportažo o gastronomiji z naslovom „Sal para la vida“, kjer navaja, da „dandanes razvite države še vedno uporabljajo postopek soljenja rib, saj omogoča odlične končne arome. Sloves španskih proizvodov, kot so sardoni iz Santoñe in tunova mojama iz Barbata, se je razširil preko meja.“

V vodiču z naslovom „La mar de Cádiz“ je proizvod omenjen v poglavju o gastronomiji: „Gastronomija obalnega dela pokrajine Cadiz je tako raznovrstna in bogata kot njena zemlja: od vin Sanlúcar de Barrameda in El Puerto de Santa María do ‚Mojame de Barbate‘ in cadiškega cvrtja – zaradi teh proizvodov je ta kuhinja ena od najbolj cenjenih v Španiji.“

Tudi številne spletne omembe jasno dokazujejo sloves proizvoda „Mojama de Barbate“.

Na primer spletna stran, ki je interaktivni vodič po restavracijah z morsko hrano („Guía Interactiva de Restaurantes de Cocina Marinera“), z naslednjimi besedami poudarja sloves proizvoda: „Med nasoljenimi jedmi je treba posebej omeniti tunovo mojamo (značilna za Islo Cristino in Barbate, ki sta največja proizvajalca v Andaluziji)“.

Restavracija Buentrago, ki ima v Sevilji več podružnic, je v ponudbo na svojem jedilnem listu „Las Tapas del Buentrago“ vključila proizvod „Mojama de Barbate“.

Med otvoritveno prireditvijo mednarodnega turističnega sejma FITUR v Madridu so obiskovalci lahko poskusili proizvod „Mojama de Barbate“.

Različne publikacije pokrajine Cadiz navajajo, da med tednom tuna lahko poskusimo proizvod „Mojama de Barbate“.

Turistični vodič po Los Caños de Meca posebej omenja proizvod „Mojama de Barbate“ in ga označuje kot značilnega za to območje.

„Mojama de Barbate“ kategorije „Extra“ je prav tako vključena na jedilni list restavracije Alcaravea.

V spletni različici časopisa Andalucía najdemo članek, ki izpostavlja sloves proizvoda „Mojama de Barbate“: „V Barbatu (Cadiz) je gastronomija tradicionalno zelo bogata in raznovrstna zaradi morskih proizvodov, med kateri najdemo proizvod ‚Mojama de Barbate‘“. Sledi podroben opis proizvoda.

Prav tako je v vodiču po pokrajini Cadiz „Mojama de Barbate“ omenjena kot značilna jed visoke hranilne vrednosti z „izvrstnim okusom“.

Kar se tiče uporabe tega imena v vsakdanjem jeziku, pa je v izdaji seviljskega časopisa ABC z dne 7. avgusta 2000 zapisano „[…] kot je Mojama de Barbate ali de Isla Cristina“.

Sklic na objavo specifikacije proizvoda

(drugi pododstavek člena 6(1) te uredbe (2))

Celotno besedilo specifikacije proizvoda je na voljo na spletnem naslovu:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_barbate.pdf

ali na domači strani regionalnega urada Consejería de Agricultura, Pesca y Desarrollo Rural

(http://www.juntadeandalucia.es/agriculturaypesca/portal) z zaporednimi kliki na: „Industrias Agroalimentarias“/„Calidad y Promoción“/„Denominaciones de Calidad“/„Productos derivados de la pesca“ (povezava do specifikacije se nahaja pod imenom označbe kakovosti).

(1) UL L 343, 14.12.2012, str. 1.

(2) Glej opombo 1.